Königstein im Taunuksen sijainti Hochtaunuksen piirikunnassa. Pienemmässä kuvassa piirikunnan sijainti Hessenin osavaltiossa.
**Königstein im Taunus** on kaupunki Hochtaunuksen piirikunnassa Hessenin osavaltiossa keskisessä Saksassa. Se on osa Reinin–Mainin konurbaatiota.

Maantiede
---------

Königsteinin raatihuone
Königstein im Taunus sijaitsee Taunus-vuorten metsäisillä rinteillä seitsemäntoista kilometriä Frankfurt am Mainin keskustan Hauptwachelta luoteeseen. Se rajoittuu etelässä tiheäänasuttuun Main-Taunuksen piirikuntaan, idässä on Kronberg im Taunus ja Oberursel, lännessä Glashütten (Taunus). Pohjoisessa ja luoteessa on suhteellisen harvaanasuttua vuoristoa.

Königsteiniin kuuluu kantakaupungin lisäksi Falkenstein, Mammolshain ja Schneidhain, jotka liitettiin siihen 1972.

Historia
--------

*Chlodwigsage*-nimisen tarun mukaan frankkikuningas Klodvig I näki nykyisen Burg Königsteinin eli Königsteinin linnan kohdalla neitsyen noin vuonna 500. Tämä kertoi kuninkaan olevan voittoisan tulevassa taistelussa alemanneja vastaan. Niin myös tapahtui, ja Klodvig I perusti linnan ja kirkon kalliolle, jossa hän oli kohdannut neitsyen.

Ensimmäinen asiakirjamaininta Königsteinista on vuodelta 1215. Linna on todennäköisimmin perustettu Fredrik I Barbarossan valtakaudella 1100-luvulla turvaamaan kauppareittiä Frankfurtista Kölniin. Königstein sai kaupunkioikeudet 1313. Uuden ajan koittaessa linnasta oli kehittynyt loistelias residenssi, kunnes se jälleen 1600-luvulla muutettiin sotilaskäyttöön.

Königstein kuului Mainzin vaaliruhtinaskuntaan 1581–1803. Ranskalaisjoukot räjäyttivät linnan syyskuussa 1796, kenties tahattomasti. Kaupungin asukkaat hyödynsivät raunioita muutamaa vuotta aiemmin poltettujen talojensa jälleenrakentamiseen. Königstein päätyi osaksi Nassaun herttuakuntaa, joka liitettiin Preussiin 1866.

Königstein sai kylmävesiparantolan 1851, ja siitä alkoi nousukausi. Vuonna 1935 kaupunki sai oikeuden käyttää terveelliseen ilmanalaan viittaavaa määrettä Heilklimatischer Kurort. Königsteinista tehtiin osa uutta Hessenin osavaltiota heti toisen maailmansodan jälkeen. Nimi Königstein im Taunus virallistettiin 1. tammikuuta 1977.

Königstein im Taunuksen historiallisia rakennuksia ovat muun muassa Altes Rathaus eli vanha raatihuone, useat villat ja ristikkotalot, kuten Villa Borgnis, sekä Falkensteinin ja Königsteinin linnojen rauniot.

Talous ja liikenne
------------------

Königstein im Taunuksen elinkeinorakenne on palveluvaltainen, tietointensiivisiä yrityksiä on useita. Kaupunki on vauras, sen asukkaiden ostovoimaindeksi oli 204 vuonna 2019 (Saksa = 100).

Königsteinin rautatieasema on Königsteiner Bahn -radan päätepiste, ja osa Frankfurtin seudun paikallisjunaliikennejärjestelmää. Lähimmät moottoritiet ovat BAB 66, BAB 661 ja BAB 3.

Lähteet
-------

1. ↑  Statistik Hessen : Tabellen Bevölkerung : Bevölkerung in Hessen am 30.09.2020 nach Gemeinden *Statistik.hessen.de*. Hessisches Statistisches Landesamt.  Arkistoitu 2.4.2019. Viitattu 25.5.2021. (saksaksi)
2. ↑  Entfernung Königstein im Taunus, Hessen, DEU\_ *Luftlinie.org*. Viitattu 25.5.2021. (saksaksi)
3. 1 2 3 4  Stadtgeschichte *Koenigstein.de*. Königstein im Taunus. Viitattu 25.5.2021. (saksaksi)
4. ↑  Stadtgeschichte an Ort und Stelle *Koenigstein.de*. Königstein im Taunus. Viitattu 25.5.2021. (saksaksi)
5. ↑  Wirtschaftsdaten *Koenigstein.de*. Königstein im Taunus. Viitattu 25.5.2021. (saksaksi)

Aiheesta muualla
----------------

* Königstein im Taunus, Hessen, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Königstein im Taunus**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Königstein im Taunus 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
	+ 2

 |
|  |
| Maantieteelliset | 
* MusicBrainz area

 |
|  |
| Muut | 
* IdRef

 |

 |